నాయుని కృష్ణమూర్తి

నాయుని కృష్ణమూర్తి (1951-2018) ప్రముఖ రచయిత, ప్రచురణకర్త. ఇతడు వెలువరిస్తున్న విద్యాసంబంధమైన మాసపత్రికలు పాఠశాల, మాబడి ప్రజాదరణకు నోచుకున్నాయి.

విశేషాలు
ఇతడు చిత్తూరు జిల్లా నడిమిచెర్లలో 1951లో నాయుని రామయ్య, నాయుని నరసమ్మ దంపతులకు జన్మించాడు. హైస్కూలు చదువు నుంచి, సాహిత్యం, రచనల పట్ల ఆసక్తి చూపాడు. ఇతడు 23 ఏళ్ల వయసులో రాసిన మొదటి నవల యామినీకుంతలాలుకు ఆంధ్రప్రభ సచిత్రవార పత్రిక నిర్వహించిన ఉగాది నవలల పోటీలో బహుమతి లభించింది. తర్వాత నాయుని కృష్ణమూర్తి పత్రికారంగంలోకి అడుగు పెట్టాడు. కొంత కాలం బొమ్మరిల్లు, విజయ, నీలిమ పత్రికలకు ఉపసంపాదకుడిగా పనిచేశాడు. ఆ తర్వాత ఒక మిత్రుడి భాగస్వామ్యంలో స్నేహబాల అనే పిల్లల పత్రికను కొంతకాలం నిర్వహించాడు. 1977 లో మాబడి, 1978 లో పాఠశాల పత్రికలను విద్యార్థుల కోసం విజయవాణి సంస్థ ద్వారా ప్రచురించడం ప్రారంభించాడు.

రచనలు
ఇతడు అనేక నవలలు, కథలు, ఆధ్యాత్మిక రచనలు చేశాడు. సినీగేయ రచయితగా కూడా సేవలను అందించాడు. మహర్షి సినిమాలో ఇతడు వ్రాసిన "సుమం ప్రతి సుమం సుమం" అనే పాట జనాదరణను పొందింది.

ఇతడు వ్రాసిన కొన్ని రచనలు:
 జయమ్‌ (మహాభారతం మూలకథ)
 మహాభాగవతం (మూడు భాగాలు)
 రామాయణం
 ఏంలేదు (కథలు)
 కథలు
 మనసు గుర్రమురోరి మనిషీ (నవల)
 యామినీ కుంతలాలు (నవల)
 ప్రలోభం (నవల)
 ఖేల 333
 కాటుక కరిగిపోయింది
 విజయవాణి తెలుగు ఇంగ్లీషు నిఘంటువు
 తెలుగు ఇంగ్లీషు నిఘంటువు
 పుస్తక షణ్ముఖం అభినందన సంచిక (సాకం నాగరాజతో కలిసి)
 మన బతుకులు మారాలి
 ఈ కోతి ఈ డ్రామాకు పనికొస్తుందా? (ఏకాంకిక)
 వియోగవిభావరి (ఏకాంకిక)

మరణం
ఇతడు కొంతకాలంగా అనారోగ్యంతో బాధపడుతూ బెంగళూరులోని ఒక ప్రైవేటు ఆసుపత్రిలో 2018, మార్చి 1వ తేదీన తన 67వ యేట మరణించాడు.

మూలాలు

1951 జననాలు
తెలుగు నవలా రచయితలు
తెలుగు కథా రచయితలు
ఆధ్యాత్మిక గ్రంథ రచయితలు
సంపాదకులు
తెలుగు సినిమా పాటల రచయితలు
2018 మరణాలు
తెలుగు విశ్వవిద్యాలయం కీర్తి పురస్కారాల విజేతలు-2012